የሕዳሴ ግድቡን ሥራ ጫፍ ለማድረስ ድጋፉ ተጠናክሮ እንዲቀጥል የእንጅባራ ነዋሪዎች አሳሰቡ፡፡
ባሕር ዳር፡ ሚያዝያ 14/2012 ዓ.ም (አብመድ) አትዮጵያውያን የኮሮናን ወረርሽኝን ከመከላከል በተጓዳኝ ለሕዳሴ ግድቡ የሚያደርጉትን ድጋፍ አጠናክረው መቀጠል እንዳለባቸው የእንጅባራ ከተማ ነዋሪዎች ተናገሩ፡፡በታላቁ የኢትዮጵያ ሕዳሴ ግድብ የውኃ አሞላል እና አለቃቅ ላይ ከታችኛው የተፋሰሱ ሀገራት ጋር ድርድር ሲደረግ ቢቆይም ግብጽ ባሳየችው ወንዙን በብቸኝነት የመጠቀም አቋም ምክንያት ስምምነት ላይ መድረስ እንዳልተቻለ ይታወሳል፡፡ በዚህም ምክንያት ኢትዮጵያ በመጨረሻ ከተደረገው ድርድር ሳትገኝ ቀርታ ነበር፡፡የኢትዮጵያ መንግሥት በታላቁ የኢትዮጵያ ሕዳሴ ግድብ ላይ የወሰደው አቋም ትክክለኛ እና ተገቢ መሆኑንም አስተያዬታቸውን ለአብመድ የሰጡ የእንጅባራ ከተማ ነዋሪዎች ተናግረዋል። እንደአስተያዬት ሰጪዎቹ ቀጣይም የተፋሰሱን ሀገራት ጥቅም በማይነካ መልኩ የማንንም ፈቃድ ሳትጠይቅ የመጠቀም ሉዓላዊ መብቷን ማስከበር አለባት፡፡ መላው ኢትዮጵያውያን ለታላቁ የኢትዮጵያ ሕዳሴ ግድብ ከጉልበት እስከ ገንዘብ መሠዋዕትነት የከፈሉበት በመሆኑም ጠንከር ያለ አቋም ይዞ መቀጠል ከመንግሥት እንደሚጠበቅ ተናግረዋል፡፡ ሉዓላዊነቷን እና ብሔራዊ ጥቅሟን በማይነካ መልኩ ነገሮች በድርድር እንዲቋጩ ማድረግ እንደሚጠበቅባትም ገልጸዋል። በጉዳዩ ላይ የሚደረጉ ድርድሮችን እና ስምምነቶችን ለሕዝብ ግልጽ ማድረግ፤ አስፈላጊ ከሆነም ሕዝቡን በውሳኔው ተሳታፊ ማድረግ እንደሚገባም ነው የተናገሩት፡፡ሕዝቡም ለሕዳሴ ግድቡ የሚያደርገውን ድጋፍ አጠናክሮ መቀጠል እንዳለበትም ተናግረዋል፡፡ አስተያዬታቸውን ከሰጡን መካከል ወይዘሮ እመንሽ ጋሻዬ ‘‘ኢትዮጵያውያን ሁሉ በግድቡ ላይ ተመሳሳይ አቋም ሊይዙ ይገባል፡፡ ለዚህም ግድቡ የኅልውና መሠረት መሆኑን በተደጋጋሚ ማስገንዘብ ከመንግሥት ይጠበቃል፤ ተመሳሳይ አቋም ከማስያዝ ባለፈም ተግባራዊ ድጋፍ እንዲያደርግ ማስቻል ተገቢ ነው’’ ብለዋል፡፡ ሌላኛው የከተማዋ ነዋሪ አቶ አብርሃም እንግዳየሁም ለሕዳሴ ግድቡ የሚደረገው ድጋፍ ከጊዜ ጊዜ እየተቀዛቀዘ መሆኑን የአካቢውን ሁኔታ ትዝብት መሠረት አድርገው ተናግረዋል፡፡ ኢትዮጵያውያን ሁሉ በተባበረ ክንድ ያስጀመሩትን ግድብ የተጠናከረ ድጋፍ በማድረግ ለፍጻሜ ማድረስ እንደሚገባቸውም አሳስበዋል፡፡ከማንኛውም አቅጣጫ ወደ ሕዳሴ ግድቡ የሚያመራ ሰው ጉዞውን የሚያደርገው በእንጅባራ ከተማ በኩል ነው፡፡ ይህም የከተማዋን የመብራት ጥያቄ ከመፍታት ባለፈ የቱሪዝም ኢንቨስትመንት መነቃቃትን ፈጥሯል፡፡ የኢንቨስትመንት መስፋፋት ደግሞ የሥራ ዕድል እንዲፈጠር ያደርጋል። ከዚህ በመነሳት ነው ነዋሪዎቹ “የሕዳሴ ግድቡ ለኢትዮጵያውያን የቅንጦት ሳይሆን ኢትዮጵያውያን ነጭ ላባቸውን ጠብ አድርገው ያስጀመሩት የኅልውና መሠረት ነው” ብለዋል፡፡ በመሆኑም አቅማቸው በፈቀደ መልኩ ድጋፍ ከማድረግ ወደ ኋላ እንደማይመለሱ ተናግረል፡፡ አብመድ ያነጋገራቸው የእንጅባራ ከተማ ነዋሪዎች መላው አትዮጵያውያንም የኮሮናን ወረርሽኝ በመከላከል ሂደት ውስጥም ሆነው ለሕዳሴ ግድቡ የሚያደርጉትን ድጋፍ አጠናክረው መቀጠል እንዳለባቸው ተናግረዋል፡፡ዘጋቢ፡- ደጀኔ በቀለ